Onnessa


I. 

 Olet kuin kesä minulle,
 sydämmeni suuri päivä,
 olet aamuni armaus,
 iltojeni ilon tuoja.

 Olet aamun armas lapsi,
 illan kukkanen ihana,
 olet kukka kuusikkoni,
 mesimarja männikköni,
 kesälintu koivikkoni,
 pihlajistoni punerrus.
 Olet tähti taivahani,
 omenainen onnelani.

 Kerkkyös keväänä aina
 rintaseni riemuseksi;
 ollos aamuni armaus,
 iltojeni ilon tuoja.
 Etten sorru syksylöihin,
 keltakujille kalvene.

II. 

 Onnen perhoni, sydämmeni kevät,
 ollos sä mulle aina,
 ettei elämän tuisku ja kylmä,
 rintani kevättä paina.

 Onnen perhoni, sydämmeni kevät,
 sellaisna muistan sua,
 kulkeos kukkana, kaunisna liiku,
 innosta elohon mua.

 Onnen perhoni, sydämmeni kevät,
 elämän hyvä sua suojaa,
 aina mä muistan, aina mä lemmin,
 rintani rauhan tuojaa.

 Onnen perhoni, sydämmeni kevät,
 ollos sä mulle aina,
 ettei elämän tuisku ja kylmä
 rintani kevättä paina.